สวัสดีค่ะ ขอสอบถามนะคะ เราได้มีเพศสัมพันธ์แบบไม่ได้ป้องกัน และได้ทานยาคุมฉุกเฉินไป และประจำเดือนมา และมีเหตุให้ไม่ได้เปลี่ยนผ้าอนามัย 1 วัน ตอนนี้ประจำเดือนหมดแล้ว แต่ยังมีน้ำใสๆเหลืองอ่อนๆ มีกลิ่นเหมือนประจำเดือนวันที่ 3 แล้ว แบบนี้จะเสี่ยงติดเชื้อจากเพศสัมพันธ์หรือเพราะไม่ได้เปลี่ยนผ้าอนามัยไหมคะ
สวัสดีค่ะ หากเลือดที่ออก เกิดหลังจากทานยาคุมฉุกเฉินไป 1 สัปดาห์ และไม่ใช่ช่วงปกติที่ประจำเดือนจะมา ก็ถือเป็นเลือดที่เกิดจากผลของยาคุมฉุกเฉินได้ ไม่ใช่ประจำเดือนจริงๆ แต่หากอยู่ในช่วงวันที่ที่ประจำเดือนควรจะมาอยู่แล้ว ก็ถือเป็นประจำเดือนได้ค่ะ ทั้งนี้ การที่มีเลือดออก ก็แสดงว่าไม่น่ามีการตั้งครรภ์เกิดขึ้นค่ะ แต่หากจะให้แน่นอน ก็ควรตรวจหาการตั้งครรภ์ดูด้วยค่ะส่วนการมีน้ำใสๆ เหลืองๆ หลังจากที่ประจำเดือนหมด ก็คือตกขาว ซึ่งหากมีกลิ่นเหม็น อาจเกิดจากการอักแสบของช่องคลอดจากเชื้อแบคทีเรีย (bacterial vaginosis) ซึ่งปัจจัยที่อาจทำให้เกิด ได้แก่ เชื้อแบคทีเรียชนิดดี (lactobacilli bacteria) ลดลงจากสาเหตุต่างๆ เช่น ช่องคลอดมีความเป็นด่างจากการโดนหลั่งน้ำอสุจิ หรือจากการสวนล้างช่องคลอด หรือใช้สบู่หรือน้ำยาที่มีความรุนแรง หรือเกิดจากการทานยาปฏิชีวนะฆ่าเชื้อบ่อยๆ การมีเพศสัมพันธ์มากกว่า 1 คน หรือมีการเปลี่ยนคู่นอน แต่ไม่จัดเป็นโรคติดต่อทางเพศสัมพันธ์ เพราะฝ่ายชายจะไม่ได้ติดเชื้อชนิดนี้ไปด้วยสำหรับการที่ไม่เปลี่ยนผ้าอนามัยใน 1 วัน ไม่ได้ถือเป็นปัจจัยที่ทำให้เกิดการอักเสบของช่องคลอดจากเชื้อแบคทีเรีย แต่อาจเป็นปัจจัยทำให้เกิดการติดเชื้อราที่ผิวหนังหรือช่องคลอด จากความอับชื้นได้ค่ะหากตกขาวยังมีปริมาณไม่มาก ไม่มีแสบหรือคันช่องคลอดร่วม อาจสังเกตอาการไปก่อน อาการอาจหายไปเองได้ แต่หากยังคงมีตกขาวปริมาณมากทุกวัน ก็ควรไปพบแพทย์เพื่อรับยาปฏิชีวนะรักษา หรือหากตกขาวมีสีเขียวเหลืองคล้ายหนอง มีเจ็บหรือแสบช่องคลอดร่วม หรือมีปวดท้องน้อย ก็อาจเกิดจากสาเหตุอื่นๆ เช่น ติดเชื้อปรสิตในช่องคลอด ติดเชื้อหนองใน ติดเชื้อในมดลูก เป็นต้น ซึ่งก็ควรไปพบแพทย์เพื่อรักษาค่ะ